Ke Ka'ao a Pele i Hāʻawi iā Kamohoaliʻi i ka Haʻalele ʻAna Iā Kahiki

Kū mākou e hele me kuʻu mau pōkiʻi aloha

Ka ʻāina a mākou i ʻike ʻole ai ma lalo aku nei,

Aʻe mākou me kuʻu pokiʻi, kau i ka waʻa

Noʻeau ka hoe a Kamoho aliʻi

Aʻeaʻe, kau i ka nalu

He nalu haki kākala

He nalu e ʻimi ana i ka ʻāina e hiki aku ai.

ʻO Nihoa ka ʻāina a mākou i pae mua aku ai

Lele aʻe nei mākou, kau i uka o Nihoa

ʻO ka hana nō a koʻu pokiʻi, a Kaneapua,

ʻO ka hoʻoili i ka ihu o ka waʻa a nou i ke kai:

Waiho anei ʻo Kamohoaliʻi iā Kaneapua i uka o Nihoa.

Noʻeau ka hoe a Kamohoaliʻi

A pae i ka ʻāina i kapa ʻia ʻo Lehua.

Huli iho nei ka waʻa a Kamohoaliʻi

E kiʻi ana i ko lākou pokiʻi iā Kaneapua,

Pili aku nei ka waʻa o Kamohoaliʻi i uka nei o Nihoa,

Kāhea aku nei i ko lākou pōkiʻi iā Kaneapua

E kau aku ma ka pola o ka waʻa.

Huli iho nei ka ihu o ka waʻa o Kamohoaliʻi

He waʻa e holo ana i Niʻihau

Kau aku nei ʻo Kamohoaliʻi i ka lāʻau, he paʻoa

E ʻimi ana i ko lākou ʻāina e noho ai, ʻo Kauaʻi

ʻAʻole naʻe i loaʻa.

Kau maila ʻo Kamohoaliʻi i ka lāʻau, he paʻoa

Oʻahu ka ʻāina,

Ia ka ʻana iho nei o lākou i ʻAliapaʻakai

ʻAʻole naʻe he ʻāina.

Ke kū nei mākou e ʻimi kāhi e noho ai

A loaʻa ma Peleʻula:

ʻO Kapōʻulakinaʻu ka wahine;

A loaʻa i ka lae kapu ʻo Makapuʻu.

I laila pau ke kuleanaʻ

ʻImi iā Kanehoalani,

A loaʻa i ka lae ʻo Makahanaloa

He loa ka uka ʻo Puna:

ʻElua kāua i ke kapa hoʻokahi.

ʻAkahi au a ʻike----haʻupu mau, walohia wale:

E Kānehoalani ē, e Kanehoalani ē; Aloha kāua!

Kau ka hōkū hoʻokahi, hele i ke ala loa

Aloha kama kūkū kapa a ka wahine

He wahine lohiau, nāna i ka makani

He makani lohiau, haʻupu mai o loko!

Aloha Oʻahu ē!

E huli ana mākou i ka ʻāina ma mua aku,

Kahi a mākou e noho ai.

Aloha o Maui, aloha ē! Aloha o Molokaʻi, aloha, ē!

Aloha o Lānaʻi, aloha ē! Aloha o Kahoʻolawe, aloha ē!

Kū mākou e hele ē! ʻO Hawaiʻi kā ka ʻāina a mākou e noho ai a mau loa aku;

Ke ala hoʻi a mākou e hiki mai ai,

He ala paoa ʻole ko Kamohoaliʻi

Ko Pele, ko Kanemilohaʻi, ko Kāneapua,

Ko Hiʻiaka ka noʻeau i ka poli o Pele i hiki mai ai.